“หมอวิชัย” โบ้ย “ทวิช” ดึงเชง! ทำแผนชำระหนี้ IFEC ไม่คืบ
“หมอวิชัย” โบ้ยจดทะเบียนล่าช้าเป็นเพราะ “ทวิช” ปัดข่าวดึงเชิง ยืนยันทำตามกฎหมายทุกขั้นตอน เปิดแผนขั้นต่อไปเรียกประชุมแก้ไขปัญหาหนี้-ปลด SP ด่วน!
7 มี.ค. 2560

นายวิชัย ถาวรวัฒนยงค์ ประธานกรรมการบริหาร บริษัท อินเตอร์ ฟาร์อีสท์ เอ็นเนอร์ยี่ จำกัด (มหาชน) หรือ IFEC ได้ออกมาให้สัมภาษณ์สดผ่าน Facebook Live ที่ Fanpage “รวมข่าว IFEC คนรัก IFEC” เมื่อเวลา 11.00 น. ถึงกรณีที่เกิดความล่าช้าในการดำเนินการยื่นจดทะเบียนเปลี่ยนแปลงกรรมการต่อกรมพัฒนาธุรกิจการค้า กระทรวงพาณิชย์ ว่า หลังจากที่ทราบผลการประชุมวิสามัญผู้ถือหุ้น (14 ก.พ.) ตนได้ทำการติดต่อขอเอกสารและรายละเอียดจาก นายทวิช เตชะนาวากุล และกรรมการอีก 5 ท่าน แต่กลับไม่ได้รับรายละเอียดทั้งจากคณะกรรมการและจากนายทวิช เตชะนาวากุล แต่กลับได้รับจดหมายจากสำนักทนายความ วีระวงศ์ เมื่อวันที่ 21 ก.พ.60
ซึ่งหลังจากนั้นตนจึงรีบตรวจรายละเอียดของเอกสาร และในวันที่ 24 ก.พ. จึงให้เจ้าหน้าที่ที่มีส่วนเกี่ยวข้องไปปรึกษาหารือกับกรมพัฒนาธุรกิจฯ จากนั้นวันที่ 28 ก.พ. ตนจึงได้ไปยื่นขอจดทะเบียนแต่พบว่า มีการจดทะเบียนไปแล้ว ทำให้ไม่สามารถจดทะเบียนได้เนื่องจากจะเป็นการจดทะเบียนซ้อน
“เราพยายามไปจดทะเบียนแต่ไม่สามารถทำได้ เพราะมีการจดทะเบียนซ้อน ซึ่งขณะนี้ได้ทำการร้องเรียนและจะดำเนินการตามกฎหมาย เพราะเป็นการจดทะเบียนของผู้ไม่มีอำนาจ และทำให้บริษัทเกิดความเสียหาย” นายแพทย์วิชัย กล่าว
ต่อมาเมื่อวันที่ 1 มี.ค.60 ได้รับการติดต่อจากเจ้าหน้าที่กรมพัฒนาธุรกิจฯ เพื่อให้ทางบริษัทเข้ามาจดทะเบียนได้แล้ว ตนจึงรีบไปจดทะเบียนตามในวันที่ 2 มี.ค.60 ทันที โดยยืนยันว่าตนเองนั้นทำตามกฎหมาย ทำตามขั้นตอน ไม่ได้มีการเล่นเกม หรือ ดึงเชิงอย่างที่มีกระแสข่าว
นอกจากนี้นายแพทย์วิชัย เปิดเผยแผนขั้นต่อไปของ IFEC ว่า จะทำการเรียกประชุมคณะกรรมการหารือเกี่ยวกับการชำระหนี้ของบริษัท เพื่อที่จะดำเนินการปลดเครื่องหมาย SP เป็นขั้นตอนถัดไป โดยที่ผ่านมาได้ทำการติดต่อกับเจ้าหนี้ และทำการชำระหนี้ไปแล้วประมาณ 1.20 พันล้านบาท ทั้งนี้มองว่า IFEC จะยังดำเนินต่อไปได้ในธุรกิจโรงไฟฟ้าพลังงานทดแทนต่อไปได้ โดยจะตั้งคณะกรรมการเพื่อแก้ปัญหาเรื่องการชำระหนี้อย่างจริงจัง